作者:晁端禮
標題:百寶裝・新燕過妝樓
內容:楓葉初丹，蘋花漸老，蘅皋誰系扁舟。故人思我，徵棹少淹留。一尊瀲灩西風裡，共醉倒、同銷萬古愁。況今宵自有，明月照人，逼近中秋。常愛短李家聲，金閨彥士，才高沈謝何劉。片帆初卷，歌吹是揚州。此心自難拘形役，恨未能、相從爛熳遊。酒醒時，路遙人遠，為我頻上高樓。